כוכב הקופים
עיבודים > סרטי כוכב הקופים

| # | שם | תאריך שחרור | במאי | המשכיות |
| --- | --- | --- | --- | --- |

| 1 | כוכב הקופים | ‏2 באוגוסט 1968 | פרנקלין שפנר | הסדרה המקורית |
| 2 | מתחת לכוכב הקופים | ‏27 במאי 1970 | טד פוסט | הסדרה המקורית |
| 3 | הבריחה מכוכב הקופים | ‏21 במאי 1971 | דון טיילור | הסדרה המקורית |
| 4 | כיבוש כוכב הקופים | ‏29 ביוני 1972 | ג'יי לי תומפסון | הסדרה המקורית |
| 5 | המלחמה על כוכב הקופים | ‏15 ביוני 1973 | ג'יי לי תומפסון | הסדרה המקורית |

| 6 | כוכב הקופים | ‏27 ביולי 2001 | טים ברטון | רימייק |

| 7 | כוכב הקופים: המרד | ‏5 באוגוסט 2011 | רופרט וויאט | סדרת אתחול |
| 8 | כוכב הקופים: השחר | ‏11 ביולי 2014 | מאט ריבס | סדרת אתחול |
| 9 | כוכב הקופים: המלחמה | ‏14 ביולי 2017 | מאט ריבס | סדרת אתחול |
| 10 | כוכב הקופים: ממלכה חדשה | ‏23 במאי 2024 | ווס בול | סדרת אתחול |
"כוכב הקופים" (Planet of the Apes) - יצא לאקרנים בשנת 1968 - עלילת הסרט מבוססת באופן רופף על עלילת הרומן המקורי של פייר בול. בסרט מככב השחקן צ'רלטון הסטון. העיבוד הקולנועי נכתב במקור על ידי רוד סרלינג, אבל עבר שינויים רבים לפני שהעבודה עליו הסתיימה. השינויים כללו בין השאר את שמות הדמויות והפיכת החברה של הקופים לפרימיטיבית, במקום החברה העתידנית בעלת המבנים והטכנולוגיה המתקדמים כפי שמתואר בספר.
"מתחת לכוכב הקופים" (Beneath the Planet of the Apes) - יצא לאקרנים בשנת 1970 - אסטרונאוט בשם ברנט, נשלח למשימת הצלה על מנת למצוא את צוות האסטרונאוטים שנעלם במהלך הסרט הראשון. לאחר שהוא נוחת על כוכב הלכת הוא מגיע לעיר תת-קרקעית שמשמשת כמקום המסתור של בני האנוש מפני צבא הקופים המתכננים לתקוף ולהשמיד את בני אדם.
"הבריחה מכוכב הקופים" (Escape from the Planet of the Apes) - יצא לאקרנים בשנת 1971 - קורנליוס וזירָה, זוג הקופים המדענים מתוך שני הסרטים הראשונים, נמלטים מהכוכב שלהם באותה החללית ששימשה את טיילור בסרט הראשון וחוזרים בזמן למאה ה-20 ללוס אנג'לס. שם הם מתקבלים בהתחלה בהתעניינות רבה, אך במהרה הם נרדפים באופן דומה לאופן בו טיילור נרדף בכוכב הקופים בסרט הראשון. בהמשך, קורנליוס וזירָה לומדים מה יהיה רצף האירועים שמוביל ליצירת עולמם.
"כיבוש כוכב הקופים" (Conquest of the Planet of the Apes) - יצא לאקרנים בשנת 1972 - בעקבות מחלה קטלנית שחיסלה את כל החתולים והכלבים בכדור הארץ, הקופים משמשים כעת כחיות המחמד העיקריים של בני האדם, שמתייחסים אליהם כעבדים. קוף אינליגנטי בשם סיזר (בנם של קורנליוס וזירָה) מוביל את המרד בבני האנוש למען הפסקת הדיכוי של הקופים בכדור הארץ. על סיפור זה מבוססת באופן רופף סדרת סרטי כוכב הקופים העכשיווית
"המלחמה על כוכב הקופים" (Battle for the Planet of the Apes) - יצא לאקרנים בשנת 1973 - לאחר שכבשו את כדור הארץ מידי בני האנוש, סיזר צריך כעת לוודא כי השלום בין בני האדם לבין הקופים ישמר. גנרל גורילה בשם אלדו רואה את הדברים באופן שונה ומנסה לגרום למלחמת אזרחים בקרב הקופים. בינתיים, בני האנוש הנותרים שומעים על עיקר הקופים ומחליטים להתארגן ולהחזיר לעצמם את השליטה בכדור הארץ.
"כוכב הקופים" (Planet of the Apes) - יצא לאקרנים בשנת 2001 - גרסה קולנועית מחודשת לסרט המקורי משנת 1968 בבימויו של טים ברטון. בסרט מככב השחקן מארק וולברג. אסטרונאוט בשם ליאו דוידסון עובר בטעות דרך חור תולעת שמוביל אותו אל כוכב לכת בו הקופים הם השולטים בכוכב, בעוד הגזע האנושי משמש כעבדים שלהם. ליאו נלכד על ידי הקופים ומוחזק בשבי בתוך כלוב יחד עם בני אדם נוספים. בעזרתה של שימפנזה בשם ארי (הלנה בונהם קרטר) וקבוצת בני אנוש, ליאו מוביל את המאבק של בני האנוש נגד צבא הקופים.
"כוכב הקופים: המרד" (Rise of the Planet of the Apes) - יצא לאקרנים בשנת 2011 - פריקוול לסדרה המקורית, עלילת הסרט מתרחשת בסן פרנסיסקו של ימינו. ד"ר וויל רודמן (מגולם על ידי ג'יימס פרנקו), הוא מדען צעיר אשר מנסה לפתח תרופה לאלצהיימר באמצעות עריכת ניסויים גנטיים על קופים, בהם שימפנזה אותו הוא מכנה סיזר (מגולם באמצעות טכנולוגיית לכידת תנועה על ידי אנדי סירקיס). התרופה יוצרת בהמשך זן חדש של קופים בעלי אינטליגנציה יוצאת דופן.
"כוכב הקופים: השחר" (Dawn of the Planet of the Apes) - יצא לאקרנים בשנת 2014 - סרט המשך לסרט "כוכב הקופים: המרד", עלילת הסרט מתרחשת בסן פרנסיסקו העתידנית, עשור לאחר אירועי הסרט הקודם. סיזר (מגולם באמצעות טכנולוגיית לכידת תנועה על ידי אנדי סירקיס), הוא מנהיג הקופים המוצא עצמו מתמודד מול מרד של מדענים אנושיים בראשותו של דרייפוס (בגילומו של גארי אולדמן).
"כוכב הקופים: המלחמה" (War of the Planet of the Apes) - יצא לאקרנים בשנת 2017 - סרט המשך לסרט "כוכב הקופים: השחר". אנדי סירקיס שב לגלם את סיזר (באמצעות טכנולוגיית לכידת-תנועה), שמוצא עצמו במלחמה נגד חיילים בני אנוש שהכריזו מלחמה על ידי הקופים.
"כוכב הקופים: ממלכה חדשה" (Kingdom of the Planet of the Apes) - יצא לאקרנים בשנת 2024 - סרט המשך לסרט "כוכב הקופים: המלחמה". מתרחש זמן לאחר אירועי הסרט. גיבור הסרט הוא שימפנזה, מצאצאיו של סיזר, שנאבק באומת הקופים ובדיכוי המתמשך של בני האדם, פוגש בת אדם בעלת תכונות יוצאות דופן ושעליו להגן עליה.